Изложба „Портрет“ ще представи 86 живописци и 56 скулптори
11.06.2020 / 15:17 - CityBuildHOME.bg
Автори от всички поколения ще покажат 114 картини и 70 скулптури. Почетно ще е представен един от законодателите в този жанр – проф. Андрей Даниел.
Названието „Портрет" поставя жанровата и тематична рамка на общата изложба на секциите „Живопис" и „Скулптура" в СБХ. Тази съвместна инициатива е резултат на усилията на ръководствата на тези секции със своите изложбени проекти да следват отблизо процесите на развитие и да дават поле за изява на творческите енергии в новата българска живопис и скулптура.
Изложбата е широко отворено пространство за представяне на жанра „Портрет" в цялото многообразие от проявления. Това е предпоставка за преглед и проверка на виталността и креативността на този жанр в динамиката на бързо променящия се социокултурен контекст.
Изложбата предлага плуралистичен и толерантен поглед, като събира в едно пространство широк и богат спектър от възгледи и пластични изразявания. В експозицията едновременно и паралелно съществуват, доказват своята жизненост полярно противоположни, дори конфронтирани естетически позиции - от академичен реализъм до условни и абстрахирани визии, от поетични и фантазни светове до крайно експресивни жестове. Това многообразие създава представа за днешното състояние на този традиционен жанр в изкуството.
В изложбата ще бъдат присъдени три награди.
ПОРТРЕТ - ЖИВОПИС И СКУЛПТУРА
Галерия на СБХ „Шипка 6"
16 юни - 30 юли